બેંક કર્મચારીઓની હડતાળ : ATM ખાલી
શુક્રવાર, ઑક્ટોબર 19 2018, 05:47 Hrs(IST)
નવગુજરાત સમય | Publish Date: May 31 2018 12:11PM
ક્લીયરન્સ અટક્યાં : ATM ખાલી
પગાર વધારવાના મુદ્દે બેંકના કર્મચારીઓ બુધવારે હડતાલ પર ઉતરી ગયા હતા. જેના કારણે ખેડા જિલ્લાની ૨૦૦ ઉપરાંત રાષ્ટ્રીયકૃત બેંકની શાખાઓ બંધ રહી હતી. આ હડતાલ ગુરૂવારે જારી રહેશે. જેના કારણે કરોડોના કલીયરીંગ અટકી ગયા હતા. તેમજ એટીએમમાં પણ નાણાં ખલાસ થઇ જવાથી એટીએમની બહાર નાણાં નથી તેવા બોર્ડ લાગી ગયા હતા. જેથી ખાતેદારોને પારાવાર હાલાકીનો સામનો કરવો પડયો હતો. નડિયાદમાં બેંકના કર્મચારીઓ એકત્રિત થઇને રેલી યોજીને સૂત્રોચ્ચાર કરીને વિરોધ પ્રદર્શન કર્યું હતું.
બેંક કર્મચારીઓની હડતાળ
આણંદ અને ખેડા જિલ્લામાં રાષ્ટ્રીયકૃત એસબીઆઇ, બેંક ઓફ બરોડા, દેનાબેંક વગેરે બેંકની ૨૦૦ ઉપરાંત શાખાઓ આવેલી છે. આ બેંકની શાખાઓમાં ૧ હજારથી વધુ કર્મચારીઓ ફરજ બજાવે છે. આ કર્મચારીઓને પગાર વધારાને એક વર્ષથી વધુ સમય વિતી ગયો હોવા છતાં પગાર વધારો કરવામાં નહીં આવતાં દેશી વ્યાપી હડતાલમાં પંથકના કર્મચારીઓ જોડાયા હતા. બુધવારે સવારે બેંકમાં હડતાલ પાડીને જિલ્લાની શાખાના કર્મચારીઓ નડિયાદ સ્ટેશન રોડ પર આવેલી SBI બેંક શાખા પાસે ભેગા થયા હતા. ત્યારબાદ કર્મચારીઓએ વેતન વધારાની યોગ્ય ઓફર કરવી તથા સર્વિસ કન્ડીશનમાં સુધારો કરવો, બેંકોના કર્મચારીઓને વેતનમાં વૃધ્ધિ સામેલ કરવી તેવી માગ સાથે સૂત્રોચ્ચાર કર્યા હતા. ત્યારબાદ રેલી યોજવામાં આવી હતી. આ રેલી શહેરના સરદાર પ્રતિમા, બેંક ઓફ બરોડા શાખા થઇ બસ સ્ટેશન, રેલવે સ્ટેશન થઇને SBI બેંક શાખાએ પરત આવી હતી. બુધવારે બેંકનું કામકાજ સદંતર બંધ રહેતાં કરોડો રૂપિયાના કલીંયરીંગ અટકી ગયું હતું. એટીએમમાં નાણાં ખૂટી જતાં એટીએમ બંધ હોવાના બોર્ડ લાગી ગયા હતા. જેના કારણે પ્રજાજનોને ભારે હાલાકીનો સામનો કરવો પડયો હતો. આ બાબતે હજુ સુધી કોઇ નિવેડો નહીં આવતાં ગુરૂવારે હડતાલ જારી રહેશે તેમ કર્મચારીઓએ જણાવ્યું હતું.
કેટલાક ખાતેદારોએ ઓનલાઇનથી નાણાંની લેવડ દેવડ કરી
બેંકમાં હડતાલ હોવાથી ખાતેદારોને ઓનલાઇન કેશ ટ્રાન્જેકશન કરવાની ફરજ પડી હતી. વસ્તુની ખરીદી માટે વેપારીને કેશ આપવાના બદલે પેટીએમથી નાણાં ચુકવી આપ્યા હતા. આ ઉપરાંત કેટલાક ખાતેદારોએ વસ્તુ ખરીદવા માટે ડેબીટ કાર્ડ, ક્રેડીટકાર્ડનો ઉપયોગ કર્યો હતો.
ખાતેદારોની પરેશાની વધી
આણંદ જિલ્લાની વિવિધ રાષ્ટ્રીયકૃત બેંકોના કર્મચારીઓ બંધના એલાનમાં જોડાતા શહેર અને ગ્રામ્ય વિસ્તારમાં આવેલી તમામ બેંકોની કામગીરી ઠપ્પ થઇ ગઇ હતી. જેને લઇને બેંક સાથે રોજિંદો વ્યવહાર કરતા બેંકના ખાતેદારો મુશ્કેલીમાં મૂકાઇ ગયા હતા. બેંકોમાં રજૂ કરેલા ચેકોનું ક્લિયરિંગ ઠપ્પ થઇ ગયું હતું. એટીએમમાં નાણાં ખલાસ થઇ જતા નાણાં ઉપાડવા માટે આવતા બેંકના ખાતેદારોને પરત જવાની ફરજ પડી હતી.
ધંધા રોજગાર બંધ રહ્યા.
બેંકિંગ વ્યવહારોમાં સેવાલિયાના ક્વોરી ઉદ્યોગ સાથે નાના વેપારીઓ રોજીંદુ ઓનલાઇન કે ચેક વ્યવહારથી કામકાજ ચલાવી રહ્યા હતા. તેઓને હડતાળને પગલે પોતાના ધંધા રોજગાર બંધ રાખવાની ફરજ પડી હતી. સોનીપુર ગામના એક ખેડૂત ઇન્દ્રસિંહ રાઉલજી દેના બેંકમાં બીમાર પિતાના ઈલાજ માટે નાણાં ઉપાડવા બેન્ક પાસે ગયા હતા. પરંતુ બેંક બંધ હોવાથી એક શાહુકારને ત્યાંથી નાણાં લેવા પડ્યા હતા.